ยอดรูดปรื๊ดจมน้ำลุ้นปลายปีคึกคัก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คนเซ็งบรรยากาศน้ำท่วม ลูกค้า “บัตรเครดิต” หงอย ธนาคารกัดฟันสู้ไม่ลดอัดงบการตลาดส่งท้ายปี 
น.ส.อัญชลี จรัสยศวุฒิชัย ผู้อำนวยการฝ่ายบริหารผลิตภัณฑ์และการตลาดบัตรเครดิต ธนาคารกสิกรไทย เปิดเผยว่า สถานการณ์น้ำท่วม อาจส่งผลให้ลูกค้ามีความรู้สึกไม่อยากจับจ่ายใช้สอย และหากท่วมนานกว่าที่คาด ก็จะเข้าสู่เทศกาลจับจ่ายในช่วงปลายปี ซึ่งเป็นช่วงที่มีการใช้จ่ายผ่านบัตรเครดิตสูงสุด 
“ถ้าน้ำท่วมเพิ่ม ลูกค้าก็ไม่สามารถออกมาช็อปปิ้งได้ และคงไม่มีอารมณ์จับจ่าย” น.ส.อัญชลี กล่าว
น.ส.อัญชลี กล่าวว่า ได้สำรวจลูกค้าบัตรเครดิตของธนาคารที่อยู่ในพื้นที่น้ำท่วมมีประมาณ 5 หมื่นราย ในจำนวนนี้ประมาณ 3.2 หมื่นราย มียอดคงค้างคิดเป็นวงเงินประมาณ 1,000 ล้านบาท ส่วนอีก 2 หมื่นรายไม่มียอดคงค้าง 
ทั้งนี้ หลังจากธนาคารให้ผู้ถือบัตรเครดิต สามารถใช้คะแนนสะสมในบัตรทุก 1,000 คะแนน แลกเป็นเงินบริจาค 100 บาท และธนาคารจะร่วมบริจาคสมทบอีก 20 บาท รวมเป็น 120 บาท ให้แก่สภากาชาดไทย ช่วยลูกค้าน้ำท่วม ปรากฏว่าลูกค้าให้ความสนใจแลกคะแนนเป็นเงินบริจาคจำนวนมาก
ทั้งนี้การทำการตลาดบัตรเครดิตในช่วงที่เหลือของปีนี้ยังไม่เปลี่ยนแปลง แม้จะเกิดสถานการณ์เช่นนี้ ก็ต้องทำต่อไป ขณะนี้ยอดใช้จ่ายผ่านบัตรเพิ่มสูงขึ้นจาก 1.21.3 หมื่นบาทต่อเดือน เป็น 1.41.5 หมื่นบาทต่อเดือน ผลจากแคมเปญหัวใจเต้นแรง 1 แถม 1 ซึ่งเป้าหมายยอดใช้จ่ายผ่านบัตรปีนี้อยู่ที่ 1.45 หมื่นบาทต่อเดือน 
นายวรวุฒิ นิสภกุลธร รองประธานเจ้าหน้าที่บริหาร สายงานธุรกิจบัตรเครดิต บริษัท บัตรกรุงไทย (เคทีซี) กล่าวว่า บริษัทก็อยู่ระหว่างติดตามสถานการณ์น้ำท่วมว่าจะนานเพียงใด หากแก้ปัญหาได้เร็ว ไม่นานจนถึงกลางเดือนหน้าก็คงไม่ได้รับผลกระทบ แต่หากนานกว่านั้นก็คงมีผลต่อการใช้จ่ายของลูกค้าบ้าง แต่ปัจจุบันฐานบัตรของธนาคารอยู่ในกรุงเทพฯ 60% และต่างจังหวัด 40% แต่การใช้จ่ายผ่านบัตรที่มีการใช้อย่างสม่ำเสมอจะเป็นลูกค้าในกรุงเทพฯ ถึง 70%
“ถ้าลากยาวก็คงเอฟเฟค แต่ยังมองไม่น่าจะยาว และกรุงเทพก็ยังเป็นหัวใจของการใช้จ่ายบัตรเครดิตอยู่” นายวรวุฒิ กล่าว
สำหรับการทำการตลาดไตรมาสสุดท้ายของบริษัทนั้น ใช้งบประมาณ 30 ล้านบาท ถือเป็นช่วงที่ใช้งบ ประมาณด้านการตลาดมากที่สุด และจะยังไม่ชะลอออกไป รวมถึงแคมเปญที่จะออกในช่วงนี้ ซึ่งบริษัทได้ตั้งเป้าหมายการใช้จ่ายผ่านบัตรไตรมาสสุดท้ายเพิ่มขึ้น 1015% จากยอดใช้จ่ายผ่านบัตรเฉลี่ยอยู่ที่ 5,100 บาทต่อเดือน โดยมีฐานบัตรทั้งสิ้น 1.7 ล้านบัตร
นางกาญจนา โรจวทัญญู ผู้ช่วยกรรมการผู้จัดการใหญ่ ธนาคารทหารไทย ยอมรับว่าพื้นที่น้ำท่วมอาจมีผลกระทบต่อยอดใช้จ่ายผ่านบัตรของลูกค้าบ้าง แต่ขณะนี้ยังไม่เห็นภาพชัดเจน ซึ่งช่วงที่ลูกค้าจะจับจ่ายมากที่สุดคือเดือน ธ.ค. และเทศกาลปีใหม่ ปัจจุบันธนาคารมีฐานบัตรอยู่ในกรุงเทพฯ 60% และต่างจังหวัด 40% จากจำนวนบัตรทั้งหมด 2 แสนบัตร
นายวิชิต พยุหนาวีชัย ผู้อำนวยการบริหารฝ่ายบุคคลธนกิจ ธนาคารเอชเอสบีซี กล่าวว่า ลูกค้าของธนาคารส่วนใหญ่อยู่ในกรุงเทพฯ ถึง 80% ของฐานบัตรทั้งหมดที่มีอยู่กว่า 5 แสนบัตร ธนาคารจึงไม่ได้รับผลกระทบ